ທ່ານໂອບາມາ ຮຽກຮ້ອງໃຫ້ສະພາ ຮັບຜ່ານແຜນການ ສ້າງວຽກຂອງທ່ານ (ເບິ່ງວີດີໂອ)
ປະທານາທິບໍດີ ບາຣັກໂອບາມາ ຮຽກຮ້ອງອີກຄັ້ງນຶ່ງ ໃຫ້ລັດຖະສະພາ ຮັບຜ່ານຮ່າງກົດໝາຍ ສ້າງວຽກການຂອງທ່ານ
ປະທານາທິບໍດີບາຣັກໂອບາມາກ່າວວ່າ ລັດຖະສະພາສະຫະລັດຄວນຈະຢຸດເຊົາຫຼິ້ນການ ເມືອງແລະຮັບຜ່ານຮ່າງກົດໝາຍສ້າງວຽກເຮັດງານທຳຂອງທ່ານ ໃນລະຫວ່າງຄຳປາໄສປະຈຳສັບປະດາຂອງທ່ານໃນວັນເສົາມື້ນີ້ທ່ານໂອບາມາເວົ້າວ່າຊາວ ອະເມຣິກັນ ບໍ່ສາມາດລໍຖ້າໄດ້ຕໍ່ໄປອີກແລ້ວ ໃຫ້ລັດຖະສະພາເອົາມາຕະການ ເພື່ອຊ່ອຍ ເສດຖະກິດແລະສ້າງວຽກເຮັດງານທຳ ທ່ານໄດ້ຮຽກຮ້ອງໃຫ້ ລັດຖະສະພາຮັບຜ່ານຮ່າງ ກົດໝາຍສ້າງວຽກເຮັດງານທຳໃຫ້ແກ່ຊາວອະເມຣິກັນຊຶ່ງທ່ານໂອບາມາເວົ້າວ່າຈະເສີມຂະ ຫຍາຍເສດຖະກິດຂອງສະຫະລັດໃນທັນທີນັ້ນ ທ່ານໂອບາມາກ່າວວ່າ ໃນໄລຍະສອງສາມມື້ຜ່ານມາທ່ານໄດ້ດຳເນີນການໂດຍໃຊ້ອຳນາດ ຂອງຝ່າຍບໍລິຫານເພື່ອ ຊ່ອຍຄອບຄົວຊາວອະເມຣິກັນປະຢັດເງິນເຂົາເຈົ້າດ້ວຍການກູ້ຢືມ ເງິນໃນການຈ່າຍຄ່າເຮືອນຂອງພວກເຂົາເຈົ້າໃໝ່ແລະຊ່ອຍພວກນັກສຶກສາຈ່າຍເງິນທີ່ພວກ ເຂົາເຈົ້າກູ້ຢືມໄປຮໍ່າຮຽນນັ້ນໃນອັດຕາທີ່ຕໍ່າລົງ ໃນການກ່າວຕອບປະຈຳສັບປະດາຂອງພັກຣີພັບບລີກັນນັ້ນສະມາຊິກສະພາຕໍ່າ Bobby Schilling ຈາກລັດອິລລີນອຍ ໄດ້ຮ້ອງຂໍໃຫ້ປະທານາທິບໍດີໂອບາມາ ຮຽກຮ້ອງໃຫ້ສະມາ ຊິກສະພາສູງພັກເດໂມແຄຣັທຮັບເອົາຂໍ້ສະເໜີສ້າງວຽກເຮັດງານທຳຂອງພັກຣີພັບບລີກັນ ທ່ານ Schilling ເວົ້າວ່າ ແຜນການສ້າງວຽກງານສຳລັບອະເມຣິກາຂອງພັກຣີພັບບລີກັນ ຈະສ້າງວຽກການຕ່າງໆດ້ວຍການຕັດພາສີລົງ ທ່ານກ່າວວ່າ ນອກນັ້ນແລ້ວຍັງຈະມີການ ປ່ຽນແປງໃນການເກັບພາສີ ອຸດຕັນຊ່ອງຫວ່າງ ແລະຊ່ອຍໃນການຈ່າຍໜີ້ສິນຂອງປະເທດ ໃຫ້ຫຼຸດຕໍ່າລົງ